## Rješenje Ustavnog suda Republike Hrvatske broj: U-III-2058/2001 od 16. siječnja 2004.

### NN 12/2004 (30.1.2004.), Rješenje Ustavnog suda Republike Hrvatske broj: U-III-2058/2001 od 16. siječnja 2004.

# USTAVNI SUD REPUBLIKE HRVATSKE

423

Ustavni sud Republike Hrvatske,
u Vijeću za rješavanje postupovnih pretpostavki za odlučivanje o ustavnim
tužbama, u sastavu sudac Milan Vuković, predsjednik Vijeća, te suci Ivan Matija
i Nevenka Šernhorst, članovi Vijeća, u postupku pokrenutom ustavnom tužbom
»L.S.« d.o.o. iz S., »L.M.« d.o.o. iz M., S.K. iz Ž. i V.Ž. iz S., koje zastupa
Ž.P., odvjetnik iz S., na sjednici Vijeća održanoj dana 16. siječnja 2004.
godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u
»Narodnim novinama«.

```
Obrazloženje
```

1. Ustavna tužba podnijeta je
protiv rješenja Visokog trgo­vačkog suda Republike Hrvatske, broj: Pž-6048/00-3
od 12. lipnja 2001. godine, kojim je preinačeno rješenje Trgovačkog suda u
Splitu, broj: XVI L-42/95 od 9. studenoga 2000. godine, i utvrđeno da Trgovački
sud u Splitu nije stvarno nadležan za vođenje likvidacijskog postupka nad
dužnikom »L.S.« d.o.o. iz S., te da će se likvidacijski postupak nad dužnikom
voditi u skladu sa Zakonom o trgovačkim društvima (»Narodne novine«, broj
111/93 i 37/00).

Pvostupanjskim rješenjem odbijen
je prijedlog »L.p.« d.o.o. iz Z. i »L.« d.d. iz S.G. o oglašavanju nenedležnim
Trgovačkog suda u Splitu za provođenje postupka likvidacije nad dužnikom.
Prvostupanjski sud navedeno rješenje obrazlaže pozivom na od­red­bu članka 341.
Stečajnog zakona (»Narodne novine«, broj 44/96, 29/99 i 129/00, koji je na
snazi od 1. siječnja 1997. godine), prema kojoj je stavljen izvan snage Zakon o
prisilnoj nagodbi, stečaju i likvidaciji (»Narodne novine«, broj 54/94), a
budući navedenom odredbom nije regulirao pitanja likvidacijskih postupaka koji
su u tijeku, sud smatra da su za likvidacijski postupak još uvijek nadležni
stvarno nadležni trgovački sudovi.

2. U ustavnoj tužbi podnositelji
navode da je likvidacijski postupak nad dužnikom »L.S.« d.o.o. iz S. otvoren
rješenjem Trgovačkog suda u Splitu, broj: RL-42/95 4. rujna 1996. godine, kada
je na snazi bio Zakon o stečaju, prisilnoj nagodbi i likvidaciji, te da
likvidacijski postupak treba okončati prema odredbama toga Zakona. Smatraju da
je osporeno rješenje nezakonito, predlažu da Sud usvoji ustavnu tužbu, poništi
rješenje Visokog trgovačkog suda i naredi nastavak postupka likvidacije pred
Trgovačkim sudom u Splitu. Smatraju da su osporenim rješenjem povrijeđene
odredbe članka 5., članka 18., članka 19., članka 26., članka 48. i članka 49.
Ustava Republike Hrvatske.

*Ustavni sud nije nadležan za
odlučivanje.*

3. Odredba članka 62. stavka 1.
Ustavnog zakona o Ustavnom sudu Republike Hrvatske (»Narodne novine«, broj
49/02-pročišćeni tekst, u daljnjem tekstu: Ustavni zakon) propisuje:

»Svatko može podnijeti Ustavnom
sudu ustavnu tužbu ako smatra da mu je pojedinačnim aktom tijela državne vlasti
... kojim je odlučeno o njegovim pravima i obvezama ili o sumnji ili optužbi
zbog kažnjivog djela, povrijeđeno ljudsko pravo ili temeljna sloboda zajamčena
Ustavom ... (u daljnjem tekstu: ustavno pravo)«.

Sukladno tome, samo ona odluka
kojom je nadležni sud meritorno odlučio o biti stvari, odnosno o pravu ili
obvezi ili o sumnji ili optužbi zbog kažnjivog djela podnositelja, jest
pojedinačni akt u smislu članka 62. stavka 1. Ustavnog zakona u povodu kojega
je Ustavni sud Republike Hrvatske, u postupku pokrenutom ustavnom tužbom,
nadležan štititi ljudska prava i temeljne slobode podnositelja, zajamčene
Ustavom Republike Hrvatske.

4. Tijekom ustavnosudskog
postupka utvrđeno je da osporeno rješenje Visokog trgovačkog suda Republike
Hrvatske, broj: Pž-6048/00-3 od 12. lipnja 2001. godine, ne predstavlja
pojedinačni akt u smislu članka 62. stavka 1. Ustavnog zakona protiv kojeg bi
Ustavni sud bio nadležan pružiti ustavnosudsku zaštitu.

5. Slijedom iznijetoga, na
temelju članka 72. u vezi s član­kom 62. Ustavnog zakona, riješeno je kao u
izreci.

Točka II. izreke utemeljena je
na odredbi članka 29. stavka 1. Ustavnog zakona.

Broj: U-III-2058/2001
Zagreb, 16. siječnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 12/2004-423